[bookmark: _GoBack]Na osnovu člana 12 st. 2 i 3 Uredbe o Vladi Crne Gore ("Službeni list CG", br. 80/08, 14/17, 28/18, 63/22 i 121/23), Vlada Crne Gore je, 11. maja 2026. godine, bez održavanja sjednice, na osnovu pribavljenih saglasnosti većine članova Vlade, donijela
Odluku o obrazovanju Komisije za integritet
Odluka je objavljena u "Službenom listu CG", br. 78/2026 od 8.6.2026. godine, a stupila je na snagu 16.6.2026.
Član 1
Ovom odlukom obrazuje se Komisija za integritet (u daljem tekstu: Komisija) i utvrđuju sastav, zadaci i druga pitanja od značaja za unapređenje integriteta u okviru izvršne vlasti.
Član 2
Izrazi koji se u ovoj odluci koriste za fizička lica u muškom rodu podrazumijevaju iste izraze u ženskom rodu.
Član 3
Komisiju čine:
1) predstavnik Generalnog sekretarijata Vlade Crne Gore;
2) predstavnik Ministarstva pravde;
3) predstavnik Sekretarijata za zakonodavstvo.
Komisija ima sekretara koji obavlja stručne i administrativno-tehničke poslove za potrebe Komisije.
Sekretar Komisije određuje se iz reda zaposlenih u Generalnom sekretarijatu Vlade Crne Gore.
Član 4
Zadaci Komisije su da:
1) obezbijedi savjetovanje lica na najvišim funkcijama izvršne vlasti koje se odnosi na sukob interesa, primanje i davanje poklona, izvještaje o prihodima i imovini i druga pitanja od značaja za pravno-etički integritet;
2) pripremi smjernice koje se odnose na integritet lica na najvišim funkcijama izvršne vlasti;
3) sprovede aktivnosti u cilju jačanja integriteta lica na najvišim funkcijama izvršne vlasti;
4) identifikuje rizike i slabosti u sistemu integriteta lica na najvišim funkcijama izvršne vlasti;
5) predlaže mjere za jačanje etike, transparentnosti i odgovornosti lica na najvišim funkcijama izvršne vlasti;
6) pripremi godišnji plan obuka za savjetovanje lica na najvišim funkcijama izvršne vlasti;
7) sarađuje sa organom nadležnim za sprečavanje korupcije.
Član 5
Savjetovanje iz člana 4 stav 1 tačka 1 ove odluke je povjerljivo.
Članovi Komisije dužni su da sa podacima i informacijama do kojih dođu u radu postupaju u skladu sa propisima kojima se uređuje tajnost podataka i zaštita podataka o ličnosti.
Obaveza čuvanja povjerljivosti odnosi se i na sva lica uključena u rad Komisije i traje i nakon prestanka njihovog angažmana.
Član 6
Vlada posebnom odlukom imenuje članove i sekretara Komisije.
Član 7
Kandidata za predstavnika Komisije predlažu starješine organa.
Kandidati iz stava 1 ovog člana moraju imati najmanje VII1 nivo kvalifikacije obrazovanja i najmanje tri godine radnog iskustva, od čega najmanje jednu godinu na poslovima koji se odnose na oblast sprečavanja korupcije.
Član 8
Komisija donosi Poslovnik o radu.
Član 9
Generalni sekretarijat Vlade obezbjeđuje prostorno tehničke uslove za potrebe rada Komisije.
Član 10
Članovima i sekretaru Komisije pripada mjesečna naknada za rad.
Visina naknade iz stava 1 ovog člana utvrđuje se posebnom odlukom Vlade.
Član 11
Komisija jednom godišnje podnosi Vladi Crne Gore izvještaj o radu.
Član 12
Ova odluka stupa na snagu osmog dana od dana objavljivanja u "Službenom listu Crne Gore".

